**NÁRODNÁ RADA SLOVENSKEJ REPUBLIKY**

## III. volebné obdobie

Číslo :

**Tlač č……..**

##### Návrh

##### poslankyne Národnej rady Slovenskej republiky Anny Záborskej

**n a v y d a n i e**

zákona, ktorým sa mení zákon Národnej rady Slovenskej republiky č. 98/1995  Z. z. o Liečebnom poriadku v znení neskorších predpisov.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh na uznesenie :

Národná rada Slovenskej republiky

**s c h v a ľ u j e**

návrh poslankyne Národnej rady

Slovenskej republiky Anny Záborskej na

vydanie zákona, ktorým sa mení

zákon Národnej rady Slovenskej republiky

č. 98/1995  Z. z. o Liečebnom poriadku

v znení neskorších predpisov

Bratislava, september 2003

N Á R O D N Á R A D A S L O V E N S K E J R E P U B L I K Y

III. volebné obdobie

N á v r h

Z á k o n

zo ....................,

ktorým sa mení zákon Národnej rady Slovenskej republiky č. 98/1995  Z. z. o Liečebnom poriadku v znení neskorších predpisov

Národná rada Slovenskej republiky sa uzniesla na tomto zákone:

# Čl. I

Zákon Národnej rady Slovenskej republiky č. 98/1995 Z. z. o Liečebnom poriadku v znení zákona Národnej rady Slovenskej republiky č. 222/1996 Z. z., zákona č. 251/1997 Z. z., zákona č. 332/1997 Z. z., zákona č. 140/1998 Z. z., zákona č. 17/1999 Z. z., zákona č. 3/2000 Z. z., zákona č. 118/2002 Z. z., zákona č. 534/2002 Z. z., zákona č. 138/2003 Z. z. a zákona č. 256/2003 Z. z. sa mení takto:

V § 7 sa vypúšťa odsek 4.

Doterajšie odseky 5 až 10 sa označujú ako odseky 4 až 9.

Čl. II

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Národnej rady Slovenskej republiky č. 98/1995 Z. z. o Liečebnom poriadku, ako vyplýva zo zmien a doplnení vykonaných zákonom Národnej rady Slovenskej republiky č. 222/1996 Z. z., zákonom č. 251/1997 Z. z., zákonom č. 332/1997 Z. z., zákonom č. 140/1998 Z. z., zákonom č. 17/1999 Z. z., zákonom č. 3/2000 Z. z., zákonom č. 118/2002 Z. z., zákonom č. 534/2002 Z. z., zákonom č. 138/2003 Z. z., zákonom č. 256/2003 Z. z. a týmto zákonom.

Čl. III

Účinnosť

Tento zákon nadobúda účinnosť 1. januára 2004.

**Dôvodová správa**

**I. Všeobecná časť**

Doterajšia právna úprava nemocenského a dôchodkového poistenia a k ním nadväzujúcich právnych predpisov upravovala aj poskytovanie kúpeľnej starostlivosti.

Národná rada Slovenskej republiky dňa 24.septembra 2003 schválila zákon o sociálnom poistení, ktorým sa dávka kúpeľnej starostlivosti z nemocenského poistenia a dôchodkového zabezpečenia ako aj zákona o sociálnej poisťovni zrušila bez náhrady.

Navrhovaná právna úprava je v súlade s Ústavou Slovenskej republiky, ďalšími všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Realizácia navrhovanej právnej úpravy nezakladá nároky na štátny rozpočet a rozpočty obcí, alebo rozpočty vyšších územných celkov, ani nároky na pracovné sily.

**II. O S O B I T N Á Č A S Ť**

**K čl. I**

**K bodu 1,2**

Zrušením predpisov o nemocenskom poistení a dôchodkovom zabezpečení, ktoré upravovali poskytovanie kúpeľnej starostlivosti podľa týchto zákonov, stratilo svoje opodstatnenie pôvodné znenie zákona o liečebnom poriadku oprávnenia poskytovať kúpeľnú starostlivosť aj prostredníctvom sociálnej poisťovne, nakoľko kúpeľná starostlivosť prešla ako následná zdravotná starostlivosť v plnom rozsahu na Všeobecnú zdravotnú poisťovňu alebo inú zdravotnú poisťovňu.

**K čl. II**

Vzhľadom na rozsiahlosť vydaných zákonných zmien oproti pôvodnému textu zákona za účelom jeho priehľadnosti navrhuje sa vyhlásiť jeho úplné znenie.

**K čl. III.**

Navrhuje sa účinnosť tejto zákonnej novely od 1.1.2004.

##### Doložka zlučiteľnosti návrhu zákona s právom Európskych spoločenstiev a s právom Európskej únie

1. *Navrhovateľ zákona*: Anna Záborská
2. *Názov návrhu zákona*: Návrh poslankyne Národnej rady Slovenskej republiky Anny Záborskej , ktorým sa mení a dopĺňa zákon Národnej rady Slovenskej republiky č. 98/1995  Z.z. o Liečebnom poriadku v znení zákona č. 222/1996 Z.z., zákona Národnej rady Slovenskej republiky č. 251/1997 Z.z., zákona č. 332/1997 Z.z., zákona Národnej rady Slovenskej republiky č. 140/1998 Z.z., zákona č. 17/1999 Z.z., zákona č. 3/2000Z.z., zákona č. 118/2002 Z.z., zákona č. 534/2002 Z.z., zákona č. 138/2002 Z.z. a zákona č. 256/2003 Z.z.
3. *Záväzky Slovenskej republiky vo vzťahu k Európskym spoločenstvám a k Európskej únii*: Slovenská republiky vo vzťahu k Európskym spoločenstvám a k Európskej únii splní svoje záväzky, pretože problematika návrhu zákona podľa platných článkov Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. V oblasti zdravotníctva, ktoré je predmetom úpravy návrhu zákona sa zabezpečuje spolupráca medzi zmluvnými stranami.
4. *Návrh zákona svojou problematikou* : Problematika zákona je v práve Európskeho spoločenstva upravená tzv. globálnym prístupom, ktorého cieľom nie je zosúladenie systémov upravujúcich právo v zdravotníctve členských štátov, ale dosiahnutie efektívnej koordinácie týchto systémov.
5. *Charakteristika právnych noriem Európskej únie, ktorými je upravená problematika zákona* : Predložený návrh zákona plne rešpektuje všeobecné právne zásady v práve ES.
6. *Vyjadrenie stupňa kompatibility s právnou normou Európskej únie* : bezpredmetné